ארבעה צעירים שקיללו את שכנתם וקראו אליה: "רוסיה זונה", "שרמוטה", 'אני אעשה לך סרט פורנו', "כל הרוסים זונות" ועוד פנינים ישלמו לה פיצוי של 48 אלף שקל. כך פסקה באחרונה שופטת בית משפט השלום בכפר סבא, מרב בן-ארי.

העימות בין השכנה לצעירים אירע כשנה וחצי באחד הישובים בשרון. באחד הימים עמדו ארבעה צעירים סמוך לחלונה של צ', עולה חדשה מרוסיה, נשואה ואם לשלושה ילדים, והפריעו את מנוחתה.

"הם הקימו רעש, צעקו וקיללו וגם בעבר התנהגו בצורה כזו", טענה צ', "כשהערתי להם שהם מרעישים הם התחילו לקלל אותי: 'יא אוכלת חזיר', 'טפו עלייך ועל כל הרוסים הזונות', 'לכי יא זונה', 'כל הרוסיות מוצצות'".

כאשר צ', תיעדה אותם באמצעות מצלמה ארבעת הצעירים רק המשיכו במטח העלבונות: 'לכי יא זונה אינשאללה הבית נשרף', 'תצאי מהבית שלך כוס אממאמה שלך'".

בסרטון שצילמה צ' ניתן לראות את אחד הצעירים צועק לעברה: "במקום לצלם בואי אני אעשה לך סרט פורנו, יש שרמוטה בואי'. 'את רוצה למצוץ לי? אני אביא לך מאה שקל, בואי, בואי יא נערת ליווי'. מה היא מצלמת? כל הרוסיות מוצצות".

צ', נעלבה עד עמקי נשמתה שכן הדברים נאמרו כלפיה ברחוב ובמקום שעוברים אנשים רבים. באמצעות עורכי הדין אלכסנדר גלפנד ויבגני צירלין היא הגישה תביעת לשון הרע נגד ארבעת הצעירים.

הארבעה הגישו כתב הגנה לפיו צ' היא זו שהתגרתה בהם ללא כל סיבה שעת שישבו לתומם ברחוב וכי ל-צ' אין שם טוב, טענה שלא הוכחה.

"היא נוהגת להתגרות בנו על בסיס קבוע. היא מגיעה לבניין ומפריעה לנו בזמן שאכלנו יחד. היא מקללת אותנו ומתגרה בנו", טענו הצעירים הנתבעים, "בעלה והיא מסוכסכים עם דיירי הבניין ולא משלמים מיסי ועד". לדבריהם הקללות והגידופים שאמרו ל-צ' הם בשפת רחוב ואינם נחשבים לשון הרע.

השופטת מרב בן-ארי, שצפתה בסרטון, קיבלה את תביעתה של צ' וציינה בפסק הדין, כי אין לנתבעים שום הגנה משפטית, אפילו "לא אמת דיברתי", וכי הגידופים שלהם כלפיה קשורים למיניותה וארץ הולדתה.

לדבריה, הארבעה יכלו לבקש בנימוס מ-צ' להפסיק לצלם או לפנות למשטרה אבל הם בחרו לפעול בדרך לא לגיטימית.

_OBJ"אין שום הצדקה לאופן שבו נהגו ולמה שאמרו. הסרטון והתמליל מצביעים על כך שהנתבעים השתלחו בתובעת באופן קשה ובוטה, גס ומתנשא במשך מספר דקות, בפני הדיירים ובפני עוברים ושבים", הדגישה השופטת, "אין עסקינן בקללה שנזרקה כלאחר יד, בלהט ויכוח. אלמנטים אלו חצו את גבול ה'גידוף' הסתמי. האמירות עצמן הן אמירות מחפיצות, המציגות את התובעת בהקשר מיני בוטה ומבזות את כבודה כאישה וכבן אדם".

השופטת ציינה בפסק הדין, כי הגידופים בנוגע למוצאה של צ'- רוסיה הם לא גידופי סתם אלא ללא צל של ספק הקשר גזעני, משפיל ומבזה.

"ביטויים גזעניים מסוג זה פגיעתם רעה. הם פוגעים בלכידות החברתית. הם פוגעים במהותה של המדינה כמדינה יהודית קולטת עלייה", סיכמה השופטת.

השופטת בן ארי פסקה כי הארבעה ישלמו ל-צ' פיצוי של 40 אלף שקל ועוד 8,266 שקל הוצאות משפט ושכר טרחת עו"ד.